Къуажэхэм ухуэныгъэщIэхэр къыщызэIуах
КъБР-м и Правительствэм и УнафэщI Мусуков Алий Лэскэн районым хыхьэ Ташлы-Тала къуажэм щыIащ икIи ар псыкIэ къызэрызэрагъэпэщам еплъащ. Апхуэдэу премьер-министрыр хэтащ Анзорей къуажэм щащIа физкультурэ комплексыр къызэрызэIуахым теухуа гуфIэгъуэм.
Ташлы-тала къуажэм къаша псыр Хъазнидон псыхъуэм къыщыщIэж псынэхэм къыхашащ. А щIыпIэр нэхъ лъагэу зэрыщытым къыхэкIыу псыр бжьамийхэм иту километр 13,5-кIэ къуажэм къэсыху къокIуэри, къуажапщэм щагъэува псы-хъумапIэм йолъадэ. Абы къыхашыжа бжьамийхэр унагъуи 156-м йокIуалIэ.
Къуажэ администрацэм и Iэтащхьэ Таукенов Ильяс зэрыжиIамкIэ, псы зрикIуэ бжьамийхэр Ташлы-Тала щаукъуэдияуэ щытащ 1982 гъэм. Ауэ абы кърикIуэ псыр псыежэхым къыхэкIыу арати, щIэх-щIэхыурэ утхъуэрт. Иджы псынэпс къабзэр къуажэдэс псоми къагъэсэбэпу щIадзащ. Ар къелыжу ярокъу, абы къыхэкIыу псынэпсыр ирашэлIэну я мурадщ сабийхэм я узыншагъэр щрагъэфIакIуэ гъэмахуэ лагерми.
Бжьамийхэр укъуэдииным сом мелуан 15-м нэблагъэ трагъэкIуэдащи, а псори къызыхэкIар республикэм и бюджетырщ. Ташлы-Тала щыпсэухэм псы уасэу иджыпсту цIыху къэс хуэзэу мазэм сом 40 ят, ауэ электрокъарур къызэрамыгъэсэбэпым къыхэкIыу а бжыгъэр ягъэмэщIэну къыщIэкIынущ.
Правительствэм и УнафэщIымрэ абы щIыгъуа министрхэмрэ къуажэдэсхэм епсэлъащ псым и фIагъым теухуауэ икIи псори зэрыарэзыр нэрылъагъу къащыхъуащ.
АдэкIэ хьэщIэхэр еплъащ школакIуэу 30-м, студенту 10-м бэнэкIэ зэмылIэужьыгъуэхэм зыщыхуагъасэ пэшым. Ар илъэс бжыгъэкIэ къамыгъэсэбэпыжу екIуэкIа IуэхутхьэбзэщIапIэ унэм къыщызэIуахащ. Къуажэ спортсмен ныбжьыщIэхэм иджы я Iуэху докI икIи зэхьэзэхуэ зэмылIэужьыгъуэхэм хъарзынэу хэтщ.
Ташлы-Тала и школ унэр 1957 гъэм ящIауэ щытащи, сыт хуэдизу егугъуу зэрахьэми, кхъахэ хъууэ зэрыхуежьар нэм къыIуедзэ. ХьэщIэхэр школымрэ абы и пщIантIэмрэ еплъащ, унэщIэм и проектым тепсэлъыхьащ икIи ар гъэзэщIа зэрыхъунум теухуауэ зэчэнджэщащ. Проектым къызэрыщыгъэлъэгъуамкIэ, унэщIэм школакIуэу 120-рэ екIуэлIэнущ, сабий 40 зыщIэхуэн сад хэтынущ. Урысейм щIыр щыхъеин е нэхъ шынагъуэ здэщыIэ и щIыналъэхэм щыIэ ухуэныгъэхэр гъэбыдэнымкIэ федеральнэ программэм ар хагъэхьэну я мурадщ.
Химиемрэ биологиемкIэ егъэджакIуэ Цакоевэ Разият унафэщIхэм фIыщIэ яхуищIащ къуажэр псы къабзэкIэ къызэрызэрагъэпэщам папщIэ икIи школы-щIэр ухуэным еужьэрэкIыну елъэIуащ. «Иджыпсту дыщылажьэ пэшыр сэ си ныбжьэгъущ. Си щхьэгъусэм дэрэ (физикэмкIэ егъэджакIуэ Болатов Масхут) тIури зэхэту абы илъэс 90-кIэ дыщылэжьащи, пенсэм дымыкIуэ щIыкIэ унэщIэми дыщылэжьэжыну дыщIохъуэпс», — жиIащ абы.
Мусуков Алий министрхэм чэнджэщ яритащ иджыпсту зи экспертизэр ирагъэкIуэкI проектым хэплъэным еужьэрэкIыну икIи ар федеральнэ программэхэм хегъэубыдэнымкIэ хэкIыпIэхэр яубзыхуну.
Метр зэбгъузэнатIэ миным щIигъу къызэщIиубыдэу Анзорей къуажэм дащIыхьа физкультурэ комплексыр зыхуэщIар спорт джэгукIэ зэмылIэужьыгъуэхэрщ. Ар «Урысей зэкъуэт» урысейпсо политикэ партым и социальнэ проектхэм ящыщ Iыхьэщ. Узыншагъэр щрагъэфIакIуэ физкультурэ комплексым текIуэда сом мелуан 40-м нэблагъэм щыщу республикэми езым къылъыс Iыхьэр хилъхьащ.
«Мыбы зыщызыгъэсэнухэми щылэжьэнухэми ехъулIэныгъэ инхэр яIэну сохъуэхъу. Шэч къытесхьэркъым мы IуэхущIапIэм чемпион куэд зэригъэсэнум. Спорт ухуэныгъэ дэгъуэм папщIэ фIыщIэ хузощI «Урысей зэкъуэтым», — щыжиIащ Мусуков Алий ухуэныгъэщIэр къызэрызэIуахым теухуа гуфIэгъуэ зэхыхьэм.
«Урысей зэкъуэт» политикэ партым и Къэбэрдей-Балъкъэр щIыналъэ къудамэм и секретарь, КъБР-м и Парламентым и УнафэщIым и къуэдзэ Бозий Натбий къыхигъэщхьэхукIащ комплексыр къызэрызэIуахым зэрыщыгуфIыкIыр, ар «Урысей зэкъуэтым» и парт проектым щыщ Iыхьэу зэрыщытым къыхэкIыу. Абы унэр зыхуащIахэм партым и ныпыр тыгъэ яхуищIащ икIи Лэскэн районым и спортсмен псоми дяпэкIэ ехъулIэныгъэ инхэр яIэну ехъуэхъуащ.
Мы ухуэныгъэм зи гуащIэ хэлъ псоми районым щыпсэухэм я цIэкIэ фIыщIэ яхуищIащ нэхъыжьхэм я советым и тхьэмадэ УанащIэ Хьэмид. Абы къигъэлъэгъуащ мыпхуэдэ IуэхущIапIэм цIыхухэм дэрэжэгъуэ зэраритыр икIи къуажэми зэрыщыту республикэми я щIыхьыр IэтынымкIэ ар IэмалыфIу зэрыщытыр.
ГуфIэгъуэ зэIущIэм апхуэдэу хэтащ КъБР-м ухуэныгъэмрэ псэупIэ-коммунальнэ хозяйствэмкIэ и министр Тутыкъу Анзор, спортымкIэ и министр Хъущт Аслъэнбэч, лэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министр Тюбеев Альберт, Бахъсэн къалэм и щIыналъэ администрацэм и Iэтащхьэ Мамхэгъ Хьэчим, Лэскэн районым и щIыналъэ администрацэм и Iэтащхьэ АфIэунэ Аслъэн сымэ.
Хужьокъуэ Наталье.
